Gedagte vir die dag: Vertrapte saadFoto: Fietzfotos/pixabay.com ’n Boer het uitgegaan om saad te saai. Terwyl hy dit oor die land gestrooi het, het ’n deel op ’n voetpad geval waarop getrap word en die voëls het dit kom eet. (Lukas 8:5) Saad ontkiem, maar net in die regte omstandighede. Dit moet in die eerste plek in die regte grond val. Die saad kan goed wees, maar as die grond nie goed is nie, help dit niks. In hierdie gelykenis vertel Jesus dat die boer uitgegaan het om saad te saai. Terwyl hy gesaai het, het ’n deel van die saad op die pad geval. Dit is vertrap en deur die voëls opgepik. Dit was ’n bekende gesig vir die saaiers in Jesus se tyd. Al die graansade soos koring en hawer is met die hand gesaai. Dit was onvermydelik dat ’n gedeelte van die saad op die pad sou val waarop die saaier geloop het. Sy voete het dan daardie gedeelte van die grond hard gemaak sodat dit onmoontlik was vir die saad om in die grond in te dring. Die saad het eintlik geen kans gehad nie. ’n Ander moontlikheid was ook dat die voëls, wat op soek was na voedsel, op die kluite kom sit het en die koringsaad opgepik het. Jesus maak beide hierdie beelde, naamlik die vertrapping van die saad en die voëls wat dit oppik, van toepassing op die duiwel. Die duiwel is slinks in sy werkswyse en hy sal enigiets doen om te keer dat die saad van God se woord ontkiem. Sy truuks is legio. Hy trek mense se aandag af, hy verdraai die boodskap, hy verwar mense se denke, hy filtreer die krag van die woord van God deur gebruik te maak van uiterlike beperkings, hy sal selfs iemand aan die slaap sus sodat hy nie regtig kan hoor nie. Kom ons bid dat God die grond sal voorberei voor ons die saad saai.